ནུབ་ཕྱོགས་ཀྱི་རོལ་དབྱངས་ཕལ་ཆེ་བ་ནི་གདངས་ཧྲིལ་དང་ཡང་ན་གདངས་ཕྱེད་གཞིར་བཟུང་སྟེ།མངོན་པར་གཏན་འཁེལ་བའི་དབྱངས་ཚིག་གཅིག་རེའི་བར་ནས་གདངས་ཧྲིལ་བོ་དང་གདངས་ཕྱེད་ཀྱི་འདེགས་འཇོག་སྒྱུར་བ་ཞིག་ཡིན།འདེགས་འཇོག་འདི་བསྒྱུར་བར་གཱིལ་སན་ཌོ་ཞེས་པའི་ལྡེམ་མྱུར་ཅན་གྱི་གདངས་འགྲོས་དང་ཡང་ན་རོལ་མོ་བ་ཞིག་གི་སེམས་ཚོར་གྱི་དབང་གིས་གདངས་འགྲོས་ཀྱི་གྲིམ་ལྷོད་ལ་འགྱུར་བ་ཕྲ་མོའི་སྒོ་ནས་སྟངས་འཛིན་བྱེད་པའི་ཐབས་ལམ་སྣ་ཚོགས་ཞིག་ཡོད།གློག་ཆས་ལས་ཐོན་པའི་རོལ་མོ་ཡིས་དབྱངས་འབྲུ་རེ་རེའི་བར་དུ་དབྱངས་ཀྱི་བར་སྟོང་ཞིག་ཕྱེ་བར་འགྱུར་ཞིང་།མཚམས་མཚམས་ལ་རོལ་ཆས་དཀྲོལ་མཁན་དང་ཡང་ན་དབྱངས་རྩོམ་མཁན་གྱིས་དབྱངས་ཚིག་གི་བར་ནས་དབྱངས་སྟོང་ཞིག་དྲངས་ཏེ།ཤུགས་བསྟན་དང་།རེ་སྟོང་།མཚར་སྣང་།ཞེད་མཚར།ལྐོག་གྱུར་དང་འཁོས་ཞན་བཅས་ཀྱི་ཚོར་སྣང་སྟེར་བའི་སྒྲ་འབྱིན་པར་བྱེད་མོད།ཡིན་ནའང་ང་ཚོས་ཉན་པའི་བོད་ཀྱི་རོལ་དབྱངས་ནི་དེ་ལས་ལྡོག་སྟེ།དེས་དབྱངས་ཚིག་རེ་རེའི་བར་སྐབས་དང་དབྱངས་སྟོང་དེ་དག་གལ་ཆེན་པོར་བཟུང་ནས།གཞན་ནས་ཐོབ་མི་སྲིད་པའི་ཉམས་མྱོང་ཞིག་གི་སྒོ་མོ་ཕྱེ་བར་འགྱུར།ང་ནི་དབྱངས་ཀྱི་རྩ་བ་ལྟ་བུ་དེ་དག་སིར་སྒྲ་སྣ་ཚོགས་དང་འདར་སྒྲ།སུག་སྒྲ་བཅས་ཀྱི་སྐྱེས་གནས་སུ་གྱུར་ཏེ་རྣམ་གཡེང་གི་དབང་དུ་སོང་བའི་ལུས་པོར་གྲིམ་ཤ་རྒྱས་སུ་འཇུག་པ་དེས་ངོ་མཚར་དུ་བཅུགམཚམས་མཚམས་ལ་ངའི་བསམ་པར་དེས་ནི་དད་པའི་སྐམ་ཁབ་ལྟ་བུ་ཞིག་བརྡབ་སྟེ་རང་ལུས་ལ་བསྐྱར་དུ་གྲིམ་ལྷོད་ཀྱི་སྙོམ་སྒྲིག་བྱས་པ་ཞིག་ཏུ་ཚོར་བྱུང་།